તેલંગાણાના મહેબૂબનગર જિલ્લામાં આવેલું વડનું ઝાડ દૂનિયાનું સૌથી મોટું વડનું ઝાડ છે. તેનું અસ્તિત્વ હવે સંકટમાં છે તેને બચાવવા માટે તેને કેટલાક કેમિકલ આપવામાં આવી રહ્યા છે અને તેને ફરીથી જીવંત કરવાની કોશિશ થઈ રહી છે. દુનિયાભરમાં પ્રખ્યાત પિલ્લામર્રીમાં આવેલું આ ઝાડ 700 વર્ષ જૂનું છે અને હવે તેનું અસ્તિત્વ નાબૂદ થવાની તૈયારીમાં છે. આ ઝાડ પર ઉધઈનો પ્રકોપ એટલો વધી ગયો છે કે તેણે આ વૃક્ષને ખોખલું કરી નાખ્યું છે. આ કારણે વૃક્ષનો કેટલોક ભાગ પણ પડી ગયો છે અને ડિસેમ્બર 2017 થી અહીં પ્રવાસીઓના આવવા જવા પર પણ પ્રતિબંધ મૂકવામાં આવ્યો છે. એવામાં આ વૃક્ષનો ઈલાજ કરવામાં આવી રહ્યો છે.